****

**REPUBLIKA HRVATSKA**

**MINISTARSTVO POLJOPRIVREDE**

PROGRAM

ŠKOLSKI MEDNI DAN S HRVATSKIH PČELINJAKA ZA 2024. GODINU

**Zagreb, ožujak 2024. godine**

SADRŽAJ:

[1. UVOD 3](#_Toc93397286)

[2. PRAVNA OSNOVA 4](#_Toc93397287)

[3. RAZDOBLJE PROVEDBE PROGRAMA 4](#_Toc93397288)

[4. CILJEVI PROGRAMA 4](#_Toc93397289)

[5. MJERE U PROVEDBI PROGRAMA](#_Toc93397290) 5

[6. KORISNICI 5](#_Toc93397291)

[7. PRORAČUN ZA PROVEDBU PROGRAMA 6](#_Toc93397292)

[8. PROVEDBA PROGRAMA 6](#_Toc93397293)

# 1. UVOD

Pčelarstvo je u Republici Hrvatskoj tradicionalna poljoprivredna grana i ima veliki gospodarski značaj. U Republici Hrvatskoj se do danas održala autohtona pasmina pod nazivom *siva pčela* (*Apis mellifera carnica*). Pčelinji proizvodi – med, pelud, vosak, propolis te matična mliječ upotrebljavaju se kao hrana i dodatak prehrani zbog svojih funkcionalnih svojstava.

Ukupna vrijednost svih pčelinjih proizvoda je daleko manja od značaja i koristi od oprašivanja bilja.Medonosne pčele su najbrojnija vrsta udomaćenog oprašivača koje značajno doprinose gospodarstvu oprašivanjem poljoprivrednih usjeva. Oprašivanjem sudjeluju u stvaranju dodane vrijednosti u biljnoj proizvodnji te su tako ključne u pojedinim segmentima biljne proizvodnje. Jednako je značajna i njihova uloga u oprašivanju samoniklog bilja, čime pridonose očuvanju ukupne bioraznolikosti. Uloga pčela u ekosustavu je značajna i stoga što se brojnost drugih prirodnih oprašivača smanjuje nestajanjem njihovih staništa intenziviranjem poljoprivrede, kao i uslijed primjene različitih sredstava za zaštitu bilja. Uloga i značaj pčelarstva su ogromni u cjelokupnoj poljoprivrednoj proizvodnji, posebno zbog održavanja ekološke ravnoteže i bioraznolikosti, s obzirom na to da 84 % biljnih vrsta i 76 % proizvodnje hrane u Europi ovisi o oprašivanju koje obavljaju domaće i divlje pčele.

Programom „Školski medni dan s hrvatskih pčelinjaka za 2024. godinu“ (u daljnjem tekstu: *Program*) educirat će se djeca i njihovi roditelji o važnosti konzumiranja meda i njegovog uključivanja u prehranu uz istovremenu promociju meda proizvedenoga na hrvatskim pčelinjacima, a što će pridonijeti i boljem tržišnom pozicioniranju hrvatskih pčelara.

Budući da se u ranoj razvojnoj fazi djece mogu usvojiti dobre prehrambene navike, a s ciljem trajnog povećanja udjela meda u njihovoj prehrani, *Program* će se provoditi u prvim razredima osnovnih škola.

Ovim *Programom* predviđena je i promocija hrvatskog pčelarstva. Med koji će se dodijeliti učenicima prvih razreda osnovnih škola bit će označen nacionalnim znakom kvalitete „Dokazana kvaliteta“ Hrvatska i/ili europskim ili nacionalnim znakom kvalitete za zaštićenu oznaku izvornosti i/ili znakom Med hrvatskih pčelinjaka (u daljem tekst *Oznake*) i zapakiran u staklenkuza med volumena 370 ml (nacionalna ili konvencionalna staklenka)(u daljnjem tekstu: *Staklenka).* Na ovaj način šalje se poruka potrošačima o domaćem podrijetlu meda koji je označen jednom od prepoznatljivih *Oznaka*.

Školski medni dan s hrvatskih pčelinjaka održan je prvi puta 7. prosinca 2018. godine i izazvao je veliki interes javnosti te veliko zadovoljstvo svih koji su sudjelovali u *Programu*, a posebno učenika prvih razreda osnovnih škola. Tijekom šest godina održavanja u *Programu* je sudjelovalo ukupno 860 osnovnih škola s ukupno 209.380 učenika prvih razreda te svake godine sudjeluje prosječno 192 pčelara.

# 2. PRAVNA OSNOVA

Pravni temelj za donošenje ovoga *Programa* je članak 46.a stavak 2. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21 i 152/22).

# 3. RAZDOBLJE PROVEDBE PROGRAMA

*Program* se provodi u 2024. godini.

# 4. CILJEVI PROGRAMA

Provedbom *Programa* očekuje se postizanje sljedećih ciljeva:

* educiranja i podizanje svijesti djece o važnosti meda kao sastavnog dijela prehrane kao i pčelarstva za sveukupnu poljoprivrednu proizvodnju i bioraznolikost
* promidžba meda proizvedenog na hrvatskim pčelinjacima koji se pakira u *Staklenku.*

U cilju podizanja razine znanja o važnosti meda kao sastavnog dijela prehrane i nutritivnim vrijednostima meda te educiranja učenika o važnosti pčelarstva za sveukupnu poljoprivrednu proizvodnju i bioraznolikost, Ministarstvo poljoprivrede će u suradnji s Hrvatskom agencijom za poljoprivredu i hranu te Hrvatskim pčelarskim savezom provoditi aktivnosti informiranja učenika i roditelja koristeći se raspoloživim sredstvima informiranja (tiskani mediji, elektronski mediji), zatim različitim informativnim materijalima sa znakom Školski medni dan s hrvatskih pčelinjaka. Uz navedeno, škole će u suradnji s pčelarskim udrugama organizirati i druga edukativna događanja na kojima će se učenici pobliže upoznati o važnosti pčelarstva za sveukupnu poljoprivredu i bioraznolikost na Zemlji. Nadalje, uz *Staklenku* meda, učenicima prvih razreda bit će podijeljena edukativna slikovnica o pčelarstvu prilagođena uzrastu učenika prvih razreda kao početna osnova za upoznavanje pčelarstva.

Uzimajući u obzir da konzumacija meda kod djece može izazvati alergijsku reakciju te da pojedina djeca boluju od šećerne bolesti, nužno je upoznati roditelje, učitelje i djecu o potencijalnim rizicima, a prije same upotrebe meda kao namirnice u prehrani djece bitno je posavjetovati se s pedijatrom, nadležnim školskim liječnikom i/ili obiteljskim liječnikom. Stoga je obveza učitelja koji će podijeliti med, upoznati roditelje i djecu o navedenim rizicima.

# 5. MJERE U PROVEDBI PROGRAMA

Školski medni dan s hrvatskih pčelinjaka za 2024. godinu organizira se u prvim razredima osnovnih škola u Republici Hrvatskoj u školskoj godini 2024./2025. na dan 9. prosinca 2024. godine povodom obilježavanja Sv. Ambrozija, zaštitnika pčela i pčelara.

Med prihvatljiv za podjelu učenicima u okviru ovog *Programa* je proizvod:

* proizveden u objektima za primarnu proizvodnju pčelinjih proizvoda upisanim u Upisnik registriranih objekata u poslovanju s hranom životinjskog podrijetla koji vodi Ministarstvo poljoprivrede
* zapakiran u  *Staklenku* volumena 370 ml
* označen u skladu s propisima koji se odnose na med
* označen *Oznakom.*

*Programom* se financira:

* nabava meda za raspodjelu učenicima prvih razreda osnovnih škola u Republici Hrvatskoj u iznosu od 4,00 EUR (bez PDV-a) po *Staklenci* volumena 370 ml. PDV je prihvatljiv trošak
* izrada i distribucija priručnih i edukativnih materijala opće vidljivosti sa znakom *Školski medni dan s hrvatskih pčelinjaka.*

# 6. KORISNICI

Prihvatljivi korisnici ovoga *Programa* su osnivači školskih ustanova koji su se prijavili na Javni poziv i koje je odlukom odobrila Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja).

# 7. PRORAČUN ZA PROVEDBU PROGRAMA

Za provedbu ovoga *Programa* osigurana su sredstva u iznosu od 190.540,00 EUR u Državnom proračunu Republike Hrvatske za 2024. godinu, unutar proračunske glave 06005 Ministarstva poljoprivrede:

* 150.723,00 EUR za nabavu meda zapakiranog u  *Staklenku,* koje ćeisplatiti Agencija za plaćanja osnivačima školskih ustanova
* 39.817,00 EUR za izradu i distribuciju različitih priručnih i edukativnih materijala opće vidljivosti sa znakom *Školski medni dan s hrvatskih pčelinjaka* uključujući slikovnicu edukativnog karaktera o pčelarstvu prilagođenu njihovoj dobi. Trošak izrade i distribucije priručnih materijala isplatit će Ministarstvo poljoprivrede.

# 8. PROVEDBA PROGRAMA

Provedba ovoga *Programa* propisat će se Pravilnikom, a provodit će ga Agencija za plaćanja i Ministarstvo poljoprivrede.